ועדת הפנים ואיכות הסביבה, כנסת 15, פרוטוקול מספר 54, 2000-01-19 09:00

דוד אזולאי: אני פותח את הישיבה.

דוד אזולאי: אני מבקש לדון היום בהצעת נוסח תקנות החומרים המסוכנים (סילוק פסולת רדיואקטיבית), התש"ס-1999.

דוד אזולאי: גב' איילת רוזן, בבקשה.

איילת רוזן: אלה תקנות שמפרטות את הטיפול בסוגים השונים של פסולת רדיואקטיבית.

איילת רוזן: יש הוראה בחוק החומרים המסוכנים בדבר סילוק חומרים מסוכנים.

איילת רוזן: חומר רדיואקטיבי נחשב לסוג של חומרים מסוכנים לפי 182 לרשימת החומרים המסוכנים.

איילת רוזן: וכאן יש גם סייגים להוראה הגורפת שכל פסולת רדיואקטיבית צריך לפנות לאתר הארצי.

איילת רוזן: היו"ר דוד אזולאי: האתר הארצי הוא ברמת חובב?

איילת רוזן: לא.

אלי שטרן: האתר הארצי נמצא בתחום של קמ"ג.

אלי שטרן: זה האתר היחיד בארץ שמוכרז כאתר ארצי לפינוי פסולת רדיואקטיבית.

איילת רוזן: התקנות מפרטות באילו נסיבות ניתן לסלק פסולת רדיואקטיבית למקומות פינוי חוץ מאשר האתר הארצי.

יהודית נאות: מהם המקרים שאתם מציעים לפנות לא לאתר הארצי?

איילת רוזן: לדוגמה, כמויות מזעריות.

יהודית נאות: מה זה מזערי?

יהודית נאות: איך את מגדירה את זה?

איילת רוזן: זה מוגדר בטבלה שבתוספת לתקנות.

דוד אזולאי: בהמשך דבריה של חברת-הכנסת נאות, אני רוצה לשאול, מה קורה עם כמויות קטנות?

דוד אזולאי: יש מקומות שאפשר לצבור אותם ואחר-כך להגיע למקום המרכזי?

דוד אזולאי: צריך לקבוע מהן הכמויות.

יהודית נאות: מה אתם מגדירים כמותר לפנות לא לקמ"ג?

אלי שטרן: תפתחי בבקשה בעמוד האחרון שהוא עמוד 6.

אלי שטרן: וכאן יש רשימה ארוכה ומכובדת של רדיונוקלידים שמסווגת בקבוצות.

אלי שטרן: אם הריכוזים של כל אחד מהרדיונוקלידים האלה לא עולים על מה שכתוב בעמודה השמאלית של הטבלה, זה יכול להיות מפונה, כמובן בהגבלות שכתובות בתוספת, לאתר פינוי כלשהו, כולל מזבלה רגילה.

אלי שטרן: כלומר, הכמויות כאן הן כל כך קטנות שהן נחשבות כזניחות מבחינה רדיולוגית.

יהודית נאות: מה עם הקרינה המצטברת?

אלי שטרן: עניין הקרינה המצטברת נסגר בסעיף 4(ב) בתקנות.

משה קרן: מדובר על מתי מפקחים על חומר רדיואקטיבי.

משה קרן: יש חומרים רדיואקטיביים בסביבה כל הזמן.

משה קרן: בשולחן הזה יש חומר רדיואקטיבי, בניירות ובעט יש חומר רדיואקטיבי רק שהם אינם בני-פיקוח משום שריכוזם מאוד מאוד נמוך.

משה קרן: מפה נגזרות הגדרות לגבי פסולת רדיואקטיבית בין אם היא גזית בין אם היא נוזלית ובין אם היא מוצקה, ופה התקנות אומרות מתי אתה יכול לפנות פסולת מוצקה נוזלית או אחרת לביוב הרגיל או לשרוף אותה באוויר באופן חופשי או למזבלה רגילה או שלא, ואז צריך לפנות את זה בצורה מוסדרת ומפוקחת למקום שצריך לפנות.

דוד אזולאי: יש לכם אמצעים לפקח על כל ההליך הזה?

משה קרן: אנחנו עושים את זה.

יהודית נאות: לכל מוסד מחקר ומוסד אקדמי יש יחידת פיקוח סכנת קרינה תחת הבקרה שלהם, גם בבתי חולים.

משה קרן: אנחנו, אגף הקרינה של איכות הסביבה, בתוקף תקנות הרוקחים נותנים היתרים לעיסוק בחומרים רדיואקטיביים.

משה קרן: אנחנו נותנים תנאים.

משה קרן: חלק מהתנאים מתבססים על תנאים שקיימים בתקנות בטיחות בעבודה, שצריך שיהיה ממונה בטיחות קרינה.

משה קרן: ממונה בטיחות הקרינה יכול להיות החל מאדם עד צוות שלם שעוסק בכל התהליך של פיקוח על הגנה מקרינה, פינוי פסולת, שמירת פסולת, תהליך מאוד מפוקח.

משה קרן: התהליך מפוקח בשתי שיטות.

משה קרן: שיטה אחת, באמצעות משרד העבודה דרך תהליך של האחדת הפיקוח.

משה קרן: מפקחי משרד העבודה פונים אלינו ואנחנו בצורה מיקדמית באים ומפקחים מדי פעם, ביקורות פתע בדרך כלל או לפי תכנית עבודה או לפי דו"ח שקיבלנו אנחנו הולכים לראות מה קורה ומסדירים את העניין.

דוד אזולאי: אני לא מבין את הטבלה.

דוד אזולאי: אני לא מדען ולא למדתי מדעים.

דוד אזולאי: עד איזו כמות אפשר לצבור?

דוד אזולאי: דבר בשפה שלי.

משה קרן: הכמויות מוגדרות בטבלה בערכים של בקרלים, קצב התפרקות מסוים, כאשר זה נגזר לאחורה.

משה קרן: אנשים חכמים מאתנו במקומות אחרים אמרו: מה כמות הקרינה שיכולה להיות מסוכנת לאדם בודד מהציבור והגדירו גם אוכלוסיות קריטיות .

משה קרן: כמה מותר שהאנשים האלה יקבלו קרינה נוספת מבחינת הרקע הטבעי כך שלא יהיה מסוכן ותוחלת החיים שלהם לא תשונה בצורה משמעותית.

משה קרן: ומפה הם גזרו לאחור את הכמויות עליהן מדובר וזה מה שרואים בטבלה שלפנינו.

דוד אזולאי: והיה ומישהו לא ביצע את ההוראות החדשות בתקנות, אילו אמצעים ננקטים נגדו?

איילת רוזן: בחוק החומרים המסוכנים נקבעים, לפי חומרת העבירה, מאסר וקנס.

איילת רוזן: אחד הדברים שאנחנו מבקשים מהוועדה הוא בעצם להכניס כאן סעיף עונשין שלא הוכנס.

איילת רוזן: בזמן כתיבת התקנות היה סעיף עונשין בחוק החומרים המסוכנים, הסעיף הזה הושמט וטרם תוקן.

איילת רוזן: לכן לתקופת הביניים אנחנו מבקשים להכניס סעיף עונשין.

דוד אזולאי: אנחנו היינו צריכים לבקש את זה?

איילת רוזן: דיברתי עם היועצת המשפטית של הוועדה והיא העלתה בפניי את הבעיה הזאת אתמול.

איילת רוזן: לכן אני מבקשת היום להכניס את התיקון של סעיף עונשין לתקופת הביניים עד שיתוקן חוק החומרים המסוכנים ואוטומטית זה יוכנס.

מרים פרנקל-שור: אנחנו עשינו תיקון, נדמה לי שב-1996 או ב-1997, לחוק החומרים המסוכנים ושם קבענו עונשין הרבה יותר מחמירים מסתם חוקים של איכות הסביבה, דווקא כיוון שמדובר בחוק חומרים מסוכנים.

מרים פרנקל-שור: אחרי שהעליתי אתמול את השאלה מה העונשין לגבי מי שלא פועל בהתאם לתקנות, הגיעה איזושהי הצעה שלדעתי באה לסתום איזושהי פירצה.

מרים פרנקל-שור: ההצעה אומרת שמי שעובר על התקנות, העונש המקסימלי שיכול להיות מוטל עליו זה שישה חודשי מאסר או קנס שהיום עומד בסביבות 10,000 שקלים.

מרים פרנקל-שור: לדעתי זה לא תואם בכלל את רוח חוק החומרים המסוכנים.

מרים פרנקל-שור: עשינו שנוי בתפיסה ואני חושבת שאנחנו צריכים להמשיך בכך.

מרים פרנקל-שור: מדובר בחומר רדיואקטיבי.

מרים פרנקל-שור: יש פה חומרים שצריכים לסגור אותם באופן מסויים, שלא יכולים להיסגר סתם בשקית פוליאתילן בעובי של 0.8.

מרים פרנקל-שור: אני חושבת שאנחנו צריכים לקיים דיון נוסף בוועדה, אפילו בשבוע הבא.

מרים פרנקל-שור: אני גם מוכנה לבדוק האם כן אפשר להכניס סעיף עונשין בהתאם לרוח שתואם את חוק החומרים המסוכנים.

דוד אזולאי: השאלה היא אם אנחנו יכולים לאשר את התקנות ללא סעיף העונשין?

מרים פרנקל-שור: לדעתי, לא מן הראוי שהוועדה תעשה כן כיוון שאין מה לאשר אם אין סעיף עונשין בתקנות.

איילת רוזן: אין ספק שמה שצריך להיות הוא שהעונשים בתקנות האלה יהיו תואמים למה שכתוב בחוק החומרים המסוכנים.

איילת רוזן: בגלל הבעיה הטכנית שאין סעיף שאומר שכל העובר על התקנות לפי חוק החומרים המסוכנים הוא חייב באותה סדרה של קנסות, אני לא יודעת אם זה מקובל על היועצת המשפטית של הוועדה, אולי להכניס את הסעיף שמתייחס לקנס המירבי, סעיף 61(א)(4), ולבדוק עם משרד המשפטים אם יש בזה בעייתיות.

מרים פרנקל-שור: זאת אומרת, אנחנו נאשר את זה, ואם יש בעיה אתם תחזרו לוועדה.

איילת רוזן: לאשר את זה עם הקנס הגבוה ביותר שתואם את חוק החומרים המסוכנים.

יהודית נאות: זה חייב להיות תואם, כי אתם אומרים שאתם רואים את זה כחומר מסוכן.

מרים פרנקל-שור: זה לא כל כך פשוט.

מרים פרנקל-שור: צריך, לדעתי, בעונשין לעשות פה יותר עבודה.

מרים פרנקל-שור: מדובר פה בתאגידים.

מרים פרנקל-שור: בחוק החומרים המסוכנים הטלנו עונש על תאגיד, על מנהל התאגיד.

מרים פרנקל-שור: אני חושבת שבכך שנטיל על העובר עבירה עונש של שישה חודשים מאסר וקנס לפי סעיף 61(א)(4) לא פתרנו את הבעיה.

מרים פרנקל-שור: הרי מדובר פה בבתי חולים, במפעלים, בגופים באמת רציניים ולא על אותו אדם פשוט.

מרים פרנקל-שור: אני חושבת שצריך לעשות הסדר בתקנות עצמן ולא הפנייה לחקיקה הראשית.

דוד אזולאי: אני מסכים עם היועצת המשפטית של הוועדה, שלא כדאי לאשר היום את התקנות.

דוד אזולאי: זה גם לא יהיה אחראי מצדנו לאשר תקנות ללא אמצעי ענישה בתוך התקנות הללו.

דוד אזולאי: לכן אני מציע למשרד לאיכות הסביבה לקבל את ההצעה של היועצת המשפטית.

דוד אזולאי: קיימנו בעצם דיון.

דוד אזולאי: אנחנו נחסוך את הדיון הזה בפעם הבאה והדיון יתקיים אך ורק על סעיף העונשין.

אילנה מישר: התקנות האלה הוכנו יחד אתנו, אבל יש כמה בעיות קטנות לדעת משרד הבריאות בנוגע לבתי חולים שאין להם עדיין פתרון.

אילנה מישר: יש עניין של רישום הפסולת ממקורות לא חתומים, שזה עניין של הרבה פריטים יום יום, ויש גם עניין של הפרשות גוף של החולים שאין התייחסות ספציפית כאן ויתכן מאוד שצריך להתייחס לזה בתקנות.

איילת רוזן: אני תומכת בכך שיהיה דיון בעניין סעיף העונשין.

איילת רוזן: הרי התקנות האלה הוכנו ב-1996 בשיתוף משרד הבריאות.

איילת רוזן: כמובן שזה לא הפורום לפתוח נושאים שבמחלוקת.

איילת רוזן: אני חושבת שכל הנושאים האלה טופלו בזמנו.

מרים פרנקל-שור: חוק החומרים המסוכנים מחייב את השר לאיכות הסביבה להתייעץ עם שר הבריאות.

אילנה מישר: תהליך ההתייעצות טרם תם.

אילנה מישר: עד לדיון הבא יהיה פתרון גם לנושאים האלה.

דוד אזולאי: היות והיום בכל מקרה לא נאשר את התקנות, בעצם את נהנית מהספק ויש לך עוד שבועיים עד שלושה שבועות לעשות את הדברים בתיאום עם המשרד לאיכות הסביבה ולהשיג את ההשגות שלכם.

דוד אזולאי: תוך שלושה שבועות נקיים דיון ונאשר את התקנות עם סעיף העונשין.

אברהם נפרסטק: ניסיתי לקרוא את זה ויצאתי מבולבל לחלוטין.

אברהם נפרסטק: אני יודע שיש תקנות רישוי עסקים, סילוק פסולת חומרים מסוכנים, יש תקנות הרוקחים, חומרים רדיואקטיביים ועכשיו מופיע הדבר הזה.

אברהם נפרסטק: שמתי את שלושתם על השולחן כדי לראות איך הדברים מסתדרים.

אברהם נפרסטק: קודם כל, הגדרה של מה זה חומר רדיואקטיבי.

אברהם נפרסטק: בצד אחד כתוב בחוק חומר רדיואקטיבי 20 מיקרו-קירי, שזה דבר שמקובל בספר הכתום של האו"ם ובכל מקום.

אברהם נפרסטק: פה אני קורא הגדרה חדשה לחלוטין.

אברהם נפרסטק: אין סף.

אברהם נפרסטק: למעשה, חומר שלפי כל מיני תקנות אחרות לא רדיואקטיבי, פה פתאום יש להם הגדרה חדשה.

אברהם נפרסטק: אני מבין את הסיבה, אני מבין איך זה נובע.

אברהם נפרסטק: אבל יש לי הצעה לפתרון.

אלי שטרן: הספרות שאתה מתייחס אליה היא יותר ישנה מאשר שש שנים או חמש שנים.

אברהם נפרסטק: אני מתייחס גם לחוק.

אלי שטרן: מזה שש שנים בעולם, ואני מדבר על העולם המדעי והעולם הרשמי, כלומר התקינה הבין-לאומית, אין הגדרה של חומר רדיואקטיבי.

אלי שטרן: דרך אגב, המספר שאמרת הוא לא נכון.

אלי שטרן: ההגדרה שהיתה עד לפני שש או שבע שנים לחומר רדיואקטיבי הוא חומר שריכוז הרדיואקטיביות בו הוא גדול משני נאנו קירי פר-גרם.

אלי שטרן: זאת אומרת, הגדרה כמותית.

אלי שטרן: לפני שבע שנים אפילו יותר, זזו לחלוטין מההגדרה הזאת והיום כל חומר בעולם הוא רדיואקטיבי.

אלי שטרן: דהיינו, החולצה שלי היא חומר רדיואקטיבי והשולחן הזה הוא חומר רדיואקטיבי מכיוון שיש בהם איזוטופים שפולטים קרינה רדיואקטיבית.

אלי שטרן: אנחנו כרגע מוקרנים מן הקיר מכיוון שבקיר יש איזוטופים שפולטים קרינה רדיואקטיבית.

אלי שטרן: הקיר הוא חומר רדיואקטיבי.

אלי שטרן: אלא מה?

אלי שטרן: האבחנה נעשית על דרך חומר רדיואקטיבי שהוא בר-פיקוח וחומר רדיואקטיבי שהוא פטור מפיקוח.

אלי שטרן: כלומר, כמויות כל כך קטנות שהן לא משמעותיות.

אלי שטרן: לכן, לא צריך לפקח על השולחן הזה.

אלי שטרן: זאת אומרת, לא צריך לקבל היתר כדי לשים אותו כאן ואני לא צריך לקבל היתר כדי לקנות את החוצה, לא בגלל שאין בהם חומרים רדיואקטיביים אלא בגלל שהריכוז כאן קטן מטבלת ריכוזים רשמית שפורסמה על ידי הוועדה הבין-לאומית לאנרגיה אטומית.

אלי שטרן: זה רץ מזה שבע שנים.

יהודית נאות: אם הטענה שלך נכונה, למה לא הולכים אחורה ומתקנים גם את פקודת הרוקחים.

אלי שטרן: המשרד לאיכות הסביבה ודאי יתייחס לזה יותר.

אלי שטרן: מה שקורה הוא שהתקנה הזאת רצה, מסיבות שונות שאני לא יודע להסביר אותן וזה גם לא בסמכותי, יותר מהר מאשר עידכון תקנות הרוקחים.

אלי שטרן: יושבים כרגע בצורה מאוד רצינית, וזה כבר לפחות שלוש שנים, על נושא של עידכון תקנות הרוקחים, ושם ההגדרה של חומר רדיואקטיבי בטיוטה המעודכנת זהה לחלוטין לדבר הזה ופועלת שוב דרך פטורים, דרך חומר שהוא בר-פיקוח וחומר שהוא לא בר-פיקוח.

אלי שטרן: כלומר, שם זה כבר נעשה, רק שזו טיוטה, אני מניח שהיא תצא בקרוב למשרדים.

אלי שטרן: אתה שם את תקנת הרוקחים הישנה מלפני עשר שנים ואתה שם את הדבר הזה – זה יותר מתקדם.

אברהם נפרסטק: זה לא רק תקנת הרוקחים.

אברהם נפרסטק: אני גם הולך לתקנות רישוי עסקים, סילוק פסולת חומרים מסוכנים.

אברהם נפרסטק: אני קורא מלה במלה מה זה פסולת חומרים מסוכנים.

אברהם נפרסטק: לפי ההגדרה שם פסולת חומרים מסוכנים כוללת בתוכה את אותם חומרים שהם קלאס 7 לפי הספר הכתום של האו"ם, וזה באופן מוחלט חומרים רדיואקטיביים עם קרינה מעל 20 מיקרו-קירי.

אברהם נפרסטק: אתם רוצים לתקן, בסדר.

אברהם נפרסטק: תכניסו תיקון גם בתקנות הקשורות לעניין.

אברהם נפרסטק: זאת אומרת, תוציאו בתקנות רישוי עסקים את העניין של חומרים רדיואקטיביים ותפנו לכאן.

מרים פרנקל-שור: הבעיה היא שזה בסמכות שני שרים אחרים.

יהודית נאות: מה זה מעניין אותנו כמחוקקים?

איילת רוזן: אני לא חושבת שזה בעייתי.

יהודית נאות: בטח שזה בעייתי.

יהודית נאות: אתה לא יכולה ללכת אחר-כך לבית משפט עם שני קבצי חוקים.

יהודית נאות: כל אחד יקח לעצמו את הקובץ הראוי.

איילת רוזן: אלה תקנות פרטניות שמתייחסות לסוג מסוים של חומרים מסוכנים.

איילת רוזן: תקנות רישוי עסקים אף פעםלא הופעלו.

איילת רוזן: תקנות רישוי עסקים מדבר על פינוי לרמת חובב.

איילת רוזן: אף פעם לא היה פינוי לרמת-חובב, כי היה הסדר פרטני.

מרים פרנקל-שור: מה אומרות התקנות?

איילת רוזן: תקנות רישוי עסקים, סילוק פסולת חומרים מסוכנים מדברות על פינוי פסולת חומרים מסוכנים לרמת-חובב באישור המנכ"ל או לצרכי מיחזור, כל מיני הסדרים כאלה.

מרים פרנקל-שור: באמת אין סתירה בין התקנות שאתם מציעים לוועדה לבין תקנות רישוי עסקים?

איילת רוזן: אין, בגלל שהתקנות האלה פרטניות לסוג מסוים של חומרים מסוכנים.

איילת רוזן: לגבי חומר רדיואקטיבי ההסדר מצוין כאן.

אברהם נפרסטק: אז תפנו משם לכאן.

אברהם נפרסטק: למעשה, לפי תקנות רישוי עסקים, חומר רדיואקטיבי הוא חומר עם קרינה מעל 20 מיקרו-קירי.

אברהם נפרסטק: לא יעזור.

איילת רוזן: לא נכון.

איילת רוזן: 20 מיקרו-קירי בכלל לא מופיע בחוק חומרים מסוכנים.

אברהם נפרסטק: שם מוגדר חומר שיש לו מספר או"ם או לפי צו הגרורים.

אברהם נפרסטק: אני הולך לצו הגרורים זה קלאס 7.

אברהם נפרסטק: קלאס 7 זה מוגדר 20 מיקרו-קירי.

אלי שטרן: אני מבקש שתשימו לי כאן

אלי שטרן: את הספר הכתום ותראו לי שבמהדורת 1997 ו-1998 ו-1999 חומר רדיואקטיבי מוגדר בערך 20 מיקרו-קירי.

אלי שטרן: אין דבר כזה.

אלי שטרן: אתה מדבר על דבר שלא קיים.

אלי שטרן: אתה מדבר על ספר כתום שיש אולי בידך ממהדורה 1992.

יהודית נאות: הוא מעיר שצריך לעשות הצלבה.

יהודית נאות: לי נראה שצריך לעשות את ההצלבה לפני שמאשרים את הדבר.

יהודית נאות: בעניין הזה אתה יכול לומר: ההן בטלות כי אני היום מעודכן.

איילת רוזן: לי נראה, על פי דעתי המשפטית, שאם יש תקנות פרטניות, לא צריך להכניס סעיף שהתקנות האחרות לא מתייחסות לתחום הזה.

איילת רוזן: אני אבדוק את זה ואם יש צורך, אעשה זאת.

אברהם נפרסטק: אני חוזר להגדרה הזאת שאני לא מסתדר איתה.

אברהם נפרסטק: כאשר כתוב כאן: "חומר רדיואקטיבי – חומר מסוכן כמשמעותו בחוק - - -", אני הולך לחוק, אני הולך לפריט 182 ושם כתוב: חומר רדיואקטיבי.

אברהם נפרסטק: הגדרה מעגלית ממש.

אברהם נפרסטק: "חומר רדיואקטיבי הוא חומר מסוכן שהוא חומר רדיואקטיבי הפולט קרינה רדיואקטיבית".

אברהם נפרסטק: יש לי בעיה עם העניין הזה.

אברהם נפרסטק: אני לא מסתדר אתו.

אברהם נפרסטק: אם אני הולך בהמשך לנושא של הגדרת פסולת רדיואקטיבית = חומר מכל סוג או צורה, המכיל חומר רדיואקטיבי או שמקורו בחומר רדיואקטיבי – אם היו מוחקים את העניין "המכיל חומר רדיואקטיבי", אפשר היה להתחיל להסתדר עם זה.

אברהם נפרסטק: אחרי זה יש לי בעיה עם הנושא של חומרים רדיואקטיביים ותרכובותיהם.

אברהם נפרסטק: את מי זה מעניין התרכובות.

אברהם נפרסטק: אנחנו עוסקים פה בחומר רדיואקטיבי לא בתרכובות.

אברהם נפרסטק: אני מציע שהתקנות ידברו על סילוק פסולת רדיואקטיבית וחומר רדיואקטיבי.

אברהם נפרסטק: אם אנחנו מביטים פה, יש לנו חמש קבוצות רעילות של פסולות ופסולות מוצקות כאשר יש לנו שלוש קבוצות ראשונות שלמעשה הן לא מוגדרות כחומר רדיואקטיבי הן רק מוגדרות כפסולת.

אברהם נפרסטק: מצד שני, קבוצות ארבע וחמש אפילו היום הן לא רק פסולת אלא חומר רדיואקטיבי כהגדרתו.

אלי שטרן: לא ברור מה שאתה אומר.

אלי שטרן: קבוצות אחת, שתים ושלוש, הם לא חומרים רדיואקטיביים אבל הם יסודות רדיואקטיביים?

אברהם נפרסטק: אני אומר שלפי התקנות הקיימות, הקבוצות אחת, שתיים ושלוש בריכוז הבקרל לגרם המופיע בטבלה, הם לא חומר רדיואקטיבי.

איילת רוזן: הוא לא חייב בהיתר לפי תקנות הרוקחים, אבל הוא חומר רדיואקטיבי.

אברהם נפרסטק: נכון.

אברהם נפרסטק: מצד שני, קבוצות ארבע וחמש, אפילו היום הם לא רק פסולת אלא חומר רדיואקטיבי.

אברהם נפרסטק: אני הרגשתי מאוד מבולבל.

אברהם נפרסטק: יכול להיות שזה נובע מהעובדה שרצו פה תקנות בקצבים שונים.

אברהם נפרסטק: אבל אולי לא רק בגלל זה.

אברהם נפרסטק: יכול להיות שכאשר מתייחסים לסילוק פסולת רדיואקטיבית, זה יהיה סילוק חומרים רדיואקטיביים ופסולת רדיואקטיבית.

אברהם נפרסטק: ואז לא יעשו את ההגדרה החלקית הזאת.

אברהם נפרסטק: ואז אפשר להגיד: חומרים שהרעילות שלהם היא קבוצה 1 עד 3, הם יוגדרו כפסולת פלוס חומרים רדיואקטיביים בקבוצות 4 ו-5.

יהודית נאות: זה מה שהוא לא רוצה.

יהודית נאות: הוא רוצה לומר לך שכל החומרים עלי אדמות הם בעצם חומרים רדיואקטיביים.

יהודית נאות: הבעיה עכשיו היא הרמה.

יהודית נאות: זה הקונספט החדש.

יהודית נאות: צריך להחליט אם מקבלים את הקונספט החדש.

אלי שטרן: זה באמת טעון הבהרה.

אלי שטרן: כל מה שאמרת כרגע הוא נכון כנכון היום אם אתה מסתכל על ההגדרה הישנה של חומרים רדיואקטיביים, שלצערי הרב עדיין מופיעה בתקנות הרוקחים מלפני שתים-עשרה שנה או חמש-עשרה שנה.

אלי שטרן: כרגע ישבהכנה או בשלב ממש טרום הפצה ההצעה החדשה של תקנות היסודות הרדיואקטיביים שיירדו משני נאנו קירי פר-גרם לחלוטין וזה ישאר חומר רדיואקטיבי.

אלי שטרן: לכן ההצעה שלך לא יכולה לשנות את הדבר הזה, כי זה היום התורה המקצועית העולמית.

אלי שטרן: ההצעה שלך אומרת למשרד לאיכות הסביבה: תזדרזו בבקשה, רבותי הנכבדים, בהפצת תקנת היסודות הרדיואקטיביים החדשה כך שתהיה התלכדות בהגדרה.

אלי שטרן: מה שאמרת כרגע זאת בדיוק אחת הסיבות שבעולם חילקו את האיזוטופים האלה מחדש בגלל כל הסתירות שראו.

אלי שטרן: נכון שזה לא קומפטבילי עם התקנה של יסודות רדיואקטיביים מלפני שמונה-עשרה שנה - - -

אברהם נפרסטק: הצעתי שגם יהיה פסולת וחומר.

רעיה לאוטרשטיין: רק חומר רדיואקטיבי כאשר הפסולת זה משהו מתחת לאקטיביות מסויימת.

איילת רוזן: יש הגדרה בחוק החומרים המסוכנים: חומר רדיואקטיבי הוא חומר מסוכן.

איילת רוזן: זה גם בספר הכתום ובכל העולם.

איילת רוזן: יש תקנות הרוקחים שמחייבות היתר עיסוק מעל לרמה מסויימת ושם ההגדרה היא מיושנת ובתהליכי תיקון.

איילת רוזן: כך שבעתיד יחילו את ההגדרה בתקנות שמחייבות היתר.

איילת רוזן: ההגדרה של חומר רדיואקטיבי בחוק החומרים המסוכנים הוא הכל.

איילת רוזן: העובדה שעוד לא תוקנו תקנות הרוקחים לא מונע התקנת התקנות האלה שאומרות לאדם לסלק מעל כמויות אלה בצורה זו או אחרת.

איילת רוזן: אני לא רואה שיש בעייתיות בהתקנת התקנות האלה.

יהודית נאות: למה את לא רואה?

יהודית נאות: אדם שמסלק הוא צריך להיות בעל היתר.

איילת רוזן: לא.

יהודית נאות: מותר לאדם מן הישוב ללכת ולעסוק בחומרים רדיואקטיביים מקבוצה 3 למשל?

מרים פרנקל-שור: תקנות הרוקחים מדברות על העיסוק.

יהודית נאות: הרי שם זה סותר.

יהודית נאות: לפי מה הוא יפעל?

איילת רוזן: זו סיבה לעכב התקנת תקנות יותר מעודכנות?

מרים פרנקל-שור: מי שקיבל היתר לפי תקנות הרוקחים ויש בידיו חומר רדיואקטיבי והוא צריך לסלק אותו, אומרים לו: אתה תסלק אותו בהתאם לתקנות האלה.

איילת רוזן: אין הגדרת סילוק בתקנות הרוקחים.

דוד אזולאי: אני מציע לכל הגורמים לעשות תיאום מקצועי ביניכם.

דוד אזולאי: לפחות לפי מה ששמעתי כאן יש ויכוחים מקצועיים.

דוד אזולאי: לכן אני מבקש שתקיימו דיונים ביניכם ותגיעו לאיזושהי מסקנה.

דוד אזולאי: אני מבקש להתייחס להערות של לשכת עורכי הדין.

דוד אזולאי: אני חושב שהנציג של הלשכה העלה כאן דברים שראויים להתייחסות.

איילת רוזן: אני אשמח אם ההערות האלה יועברו אלינו.

דוד אזולאי: בהחלט.

דוד אזולאי: אני מבקש מנציג לשכת עורכי הדין ונציגת משרד הבריאות להעביר את הדברים בכתב למשרד לאיכות הסביבה.

דוד אזולאי: לאחר מכן להעביר את הדברים האלה אלינו ואז נקיים את הדיון.

דוד אזולאי: רק לאחר שנקבל מכם את החומר נוכל לקיים את הדיון.

איילת רוזן: אני רק מבקשת להבהיר דבר.

איילת רוזן: העובדה שאין התאמה לא אומרת שיש סתירה.

איילת רוזן: אין סתירה.

איילת רוזן: התקנות האלה באות להסדיר נושא שלא מוסדר בחקיקה אחרת.

מרים פרנקל-שור: מה עושים היום?

איילת רוזן: לגבי סילוק?

מרים פרנקל שור: כן.

איילת רוזן: לגבי אלה שהם בעלי היתר זה מוסדר בתנאים של ההיתר שלהם איך לסלק.

יהודית נאות: יש סתירה בין תנאי ההיתר לבין התקנות האלה?

יהודית נאות: על זה אנחנו מדברים, שבעל ההיתר ישאל את עצמו לפי מה אני פועל, לפי תנאי ההיתר והחוקים שמגבילים את תנאי ההיתר או לפי התקנות החדשות?

יהודית נאות: אם היינו מאשרים היום את התקנות ועכשיו עורך דין היה הולך לבית המשפט לתת את זה לפרשנות של שופט, הוא היה רואה שיש לו בעצם שתי אסכולות, שתי אפשרויות לתקנות?

איילת רוזן: אני חושבת שאחרי התקנת התקנות האלה – יתקנו אותי חבריי המקצועיים – הוא יוכל לסלק כפסולת רגילה חומר שכיום מסולק כחומר רדיואקטיבי.

יהודית נאות: לא שאלתי איך הוא יוכל לסלק.

יהודית נאות: האם אנחנו נוכל לקנוס אותו על זה שהוא לא סילק לפי תנאי ההיתר שהוא קיבל?

יהודית נאות: האם תנאי ההיתר אמרו לו: אתה חייב לעשות כך וכך וכך, בעוד שפה אמרו לו: אתה חייב לעשות כך וכך ועוד כך וכך וכך.

יהודית נאות: לפי מה צריך לפעול בעל ההיתר?

איילת רוזן: התנאים בהיתר מחייבים סילוק של כל חומר רדיואקטיבי שבגינו הוא קיבל את ההיתר.

איילת רוזן: התקנות האלה יאפשרו לו, בנסיבות מסויימות, לסלק את זה כפסולת רגילה.

איילת רוזן: הם יקלו על המצב הקיים היום.

איילת רוזן: בוודאי שלא תהיה אי-התאמה בין תנאי ההיתר לבין התקנות האלה.

אלי שטרן: אדוני היושב-ראש, אמרת שיש אי-הסכמה מקצועית.

אלי שטרן: אולי יש אי-הסכמה משפטית.

דוד אזולאי: אני מקבל את התיקון.

דוד אזולאי: ההערה במקומה.

דוד אזולאי: מבחינתנו הנושא חשוב מאוד מפני שאם הנושא לא מעוגן בחקיקה בצורה מסודרת, מה הועילו חכמים בתקנתם?

דוד אזולאי: לכן אני מבקש מלשכת עורכי הדין וממשרד הבריאות להעביר את החומר למשרד לאיכות הסביבה.

דוד אזולאי: איילת תהיה בקשר עם היועצת המשפטית של הוועדה.

דוד אזולאי: רק לאחר שהחומר יהיה מוכן נוכל לקיים דיון, כולל סעיף העונשין.

איילת רוזן: אפשר לבקש, אם ניתן, לקבוע לוח זמנים שבו החומר יחזור לוועדה?

דוד אזולאי: זה מאוד תלוי בכם.

דוד אזולאי: ברגע שתקבלי את כל החומר, תודיעי למירי.

דוד אזולאי: אדוני נציג לשכת עורכי הדין, ונציגת משרד הבריאות, יש לי בקשה.

דוד אזולאי: היות והמשרד לאיכות הסביבה מבקש לקדם את התקנות כמה שיותר מהר, אני מבקש שתעבירו את ההערות שלכם תוך שבועיים למשרד לאיכות הסביבה.

דוד אזולאי: ברגע שהמשרד לאיכות הסביבה יקבל את כל החומר, החומר יועבר אלינו ואנחנו נעלה את הנושא הזה על סדר-היום, כפי שעשינו עד היום.

דוד אזולאי: אני חושב שבעניין הזה לא יכולים להגיד שלא נהגנו כלפיכם בהגינות.

דוד אזולאי: תודה רבה.

דוד אזולאי: ישיבה זו נעולה.